Doodskis-saak: Uitspraak verwagWillem Oosthuizen (voor) en Theo Martins Jackson in die hof (1 Augustus 2017) Foto: Maroela Media Theo Martins Jackson (29) en Willem Oosthuizen (28), die beskuldigdes in die veelbesproke doodskisvideo-saak, gaan na verwagting vandag [Vrydag] hul lot in die Middelburg-hooggeregshof hoor. Die beweerde slagoffer, Victor Rethabile Mlotshwa, sy ma, Lonea Mlotshwa, en verskeie ander ANC-lede het Maandag positief gelyk oor die uitspraak in die saak nadat die slotbetoë aangehoor is. ŉ Klein groep ANC-lede het nagemaakte doodskiste buite die hof gedra en gedans en gesing terwyl hulle gewag het vir die verrigtinge om te begin. Foto’s van Oosthuizen en Jackson was bo-op die kiste vasgemaak. Tydens Jackson en Oosthuizen se borgtogaansoek by die Middelburg-landdroshof was die straat voor die hof vol ANC- en EFF-lede wat die saak as rassisties afgemaak en daarop aangedring het dat hulle nie borgtog toegestaan moet word nie. Hul aansoek is van die hand gewys. Oosthuizen en Jackson word daarvan beskuldig dat hulle Mlotshwa in ŉ doodskis ingedwing het nadat hulle hom na bewering aangerand het. ŉ Video van Mlotshwa wat in die kis ingedwing word, het wyd opslae gemaak toe dit op sosiale media versprei is. Die twee beskuldigdes staan tereg op aanklagte van poging tot moord, ontvoering, aanranding met die doel om ernstig te beseer en intimidasie. Adv. Robert Molokoane, die staatsaanklaer, het Maandag tydens die lewering van sy slotargumente gesê die bewyse wat aan die hof voorgelê is, dui daarop dat Oosthuizen en Jackson vir Mlotshwa wou vermoor. “Die beskuldigdes het Mlotshwa gedreig en na ŉ sloot geneem. Dit beteken hulle het reeds begin met hul poging om hom te vermoor,” het Molokoane gesê. “Die voorval was poging tot moord, want Mlotshwa is ook aangerand. As jy hom net wou skrikmaak, hoekom gebruik jy ŉ doodskis? Terwyl Mlotshwa in die kis was, het die hof self gesien hoe hulle probeer het om die kis toe te maak. Hy sou versmoor en dood gewees het as hulle die kis toegemaak het.” Adv. Wayne Gibbs, Oosthuizen se regsverteenwoordiger, het volgehou dat die beskuldigdes nie skuldig is aan poging tot moord nie aangesien hulle nooit van voorneme was om Mlotshwa dood te maak nie. Hy het aangevoer daar is teenstrydigheid tussen Mlotshwa se getuienis oor die aard van sy beserings wat hy tydens die beweerde aanranding opgedoen het en die getuienis van sy ma, Lonea. “Mnr. Mlothswa is gevra om sy beserings aan die hof te wys, maar hy het geweier,” het Gibbs gesê. “Ek het nog nooit van enige saak gehoor waar mense eers ŉ doodskis gaan haal voor hulle iemand vermoor nie. Ek stel dit aan die hof dat daar geen bewyse is dat daar enigsins ŉ voorneme was om mnr. Mlotshwa te vermoor nie.” Mlotshwa en sy ma het tydens die verrigtinge telkens met ander ANC-lede in die volgepakte hofsaal gepraat. Lees alle vorigte berigte oor die doodskis-video op Maroela Media.